google/wiki40b huggingface dataset:
התפוח

העלילה

במשך 11 שנים, שתי ילדות תאומות, מסומה וזהרה, חיות בביתן בטהראן מאחורי סורג ומנעול, כלואות על ידי הוריהן - גורבן עלי נדרי, איש מובטל ועני, ואשתו העיוורת, עזיזה מוחמדי. האב לא מסכים שיצאו כי, לדבריו, "בנותיי הן כמו פרחים, והן עלולות לקמול באור השמש". שכניהם מיידעים את משרד הרווחה לגבי המצב, והילדות - שסובלות מליקויים התפתחותיים - מוצאות מן הבית. לאחר חקירה, משרד הרווחה מתיר לנערות לשוב לביתן, בתנאי שאביהן ירשה להן לצאת ולחקור את העולם. הסרט עוקב אחר דרכן וגילוייהן של הנערות, בעוד אביהן מתקשה להתמודד עם הצו שנכפה עליו נגד אמונתו.

הפקה וצילום

מח'מלבאף יצרה את הסרט במהלך הכשרתה בבית הספר לקולנוע של אביה, הבמאי האיראני מוחסן מח'מלבאף, בעודה בת 17. היא שמעה על המקרה בחדשות, ותוך מספר ימים כבר יצאה עם מצלמתה והחלה לצלם את המעורבים. לאחר מכן, הם עשו ביחד דרמטיזציה של חלק מהמאורעות שקדמו לחשיפת המקרה, אך אלה נעשו ללא תסריט, במילותיהם והבעותיהם של הדמויות עצמן. מח'מלבאף האב כתב את התסריט וערך את הסרט.
לצד המעקב אחר צעדיהן בפועל של הילדות ומשפחתן, מח'מלבאף משתמשת בסרט בדימויים ויזואליים המסמלים דיכוי ותוצאותיו. היא מבקשת, לדבריה, על פי המסורת הקולנועית האיראנית, לבחון מה קורה כשהחיים האמיתיים באים במגע עם הסינמה, ובכך מייצרת ערבוב מורכב של דרמה ודוקו. מח'מלבאף ציינה שהמסר העיקרי שהיה ברצונה להעביר היה "כמה זה חשוב עבורנו שיהיה לנו מגע אנושי להיות בני אדם שלמים... כפי שניתן לראות בסרט, בתחילה שתי הילדות נראות כמו חיות. הן מוציאות מגרונן קולות של חיות. צילמנו במשך 11 ימים, ובמשך זמן זה הן השתנו יותר מאשר במהלך כל 11 השנים קודם לכן, רק כי היה להן מגע עמנו".
מעבר לסיפור של הילדות והמסר לגבי בידודן, מח'מלבאף מראה בסרט רבדים נוספים של דיכוי בחברה - את התוצאה של עוני וקיצונות דתית על אב המשפחה, וקשייה של האם, שאינה דוברת פרסית, והיא עיוורת ולקויית שמיעה, ועל אף שאינה נעולה בבית כמו הילדות, מתחבאת שם כאילו היא אסירה, ומסתתרת מאחורי הצ'אדור שלה מפני העולם החיצוני.
הסרט זכה לביקורות נלהבות מרחבי העולם, ומיצב את מח'מלבאף כאחת הבמאיות הבינלאומיות המוכרות והמוערכות בקולנוע.
מייקל ביזלי

ביוגרפיה

ביזלי גדל במרילנד, והחל את קריירת הכדורסל שלו ב"PG יגוארס", קבוצת נוער מפורסמת באיחוד האתלטים החובבים. עם קבוצה זו הוא זכה באליפויות לאומיות רבות לנוער, בצוותא עם שחקן NBA אחר לעתיד, קווין דוראנט. בשנת 2006 הוא זכה עם נבחרת הנוער של ארצות הברית באליפות אמריקה עד גיל 18, והיה לשחקן הבכיר בקבוצתו. לאחר שלמד במספר בתי ספר תיכוניים, נעשה ביזלי לבוגר בית ספר תיכון בואי.
בעקבות כשרון רב שהפגין, נחשב ביזלי לאחד מהשחקנים הצעירים המבטיחים בארצות הברית. בשנת 2007 החל ביזלי בקריירת המכללות שלו כשהצטרף לאוניברסיטת המדינה של קנזס. ביזלי הצטיין רבות בעונת ה"פרשמן" שלו עם ממוצעים של 26.2 נקודות ו-12.4 ריבאונדים למשחק, כולל 28 דאבל דאבלים, ושבר שיאים רבים לשחקן פרשמן ושיאים רבים של המכללה. 
הוא זכה בתואר שחקן השנה של אזור הביג 12 של ליגת המכללות, וכן בבחירה לחמישייה הראשונה של נבחרת ה"אול-אמריקן". הוא הוביל את הקבוצה להעפלה לסיבוב השני של טורניר אליפות המכללות.
כבר לאחר שנה אחת במכללות נרשם ביזלי לדראפט ה-NBA של 2008, ונבחר במקום השני על ידי מיאמי היט. בעונתו הראשונה בליגה, 2008/2009, הוא לא פתח בקביעות בחמישיית מיאמי, אך הפגין יכולת טובה עם ממוצעים של 13.9 נקודות ו-5.4 ריבאונדים. הוא נבחר לחמישיית הרוקיז של העונה והועמד לבחירה לרוקי השנה. בתום העונה הסדירה העפיל עם קבוצתו לסיבוב הראשון במשחקי הפלייאוף. בשנת 2010 עזב את מיאמי היט וחתם במינסוטה טימברוולבס לשנתיים.
ביולי 2012 ביזלי חתם ביזלי על חוזה בפיניקס סאנס תמורת 18 מיליון דולר לשלוש שנים. לאורך עונת הבכורה שלו בקבוצה, עונת 2012/2013, הוא רשם ממוצעים של 10.1 נקודות ו-3.8 ריבאונדים ב-75 משחקים בהם שותף, אולם פיניקס סיימה את העונה עם 25 ניצחונות מול 57 הפסדים ובמקום האחרון במערב. בסיום העונה נתפס ביזלי כשברשותו מריחואנה ונופה מסגל הקבוצה.
מעט לאחר שחרורו מפיניקס חתם ביזלי על חוזה ושב לשורותיה של מיאמי היט.
לקראת עונת 2014/2015 חתם בקבוצת שאנגחאי שארקס מליגת ה-CBA הסינית, בה העמיד ממוצעים עונתיים של 28.6 נקודות, 10.4 ריבאונדים ו-5.2 אסיסטים למשחק. במשחק האולסטאר של ליגת ה-CBA עלה ביזלי מהספסל וקבע שיא אולסטאר של 59 נקודות. בסיום העונה הסדירה בסין, חזר ביזלי ל-NBA כשחתם במיאמי היט, בפעם השלישית בקריירה.
את עונת 2015/2016 החל ב"שאנדונג גולדן טייגרס" מהליגה הסינית, ובמהלך משחק האולסטאר שבר את שיאו מהעונה הקודמת כשקלע 63 נקודות, בנוסף ל-19 ריבאונדים ו-13 אסיסטים שרשם במשחק. לאורך העונה קלע 31.9 נקודות בממוצע למשחק שזיכו אותו בתואר ה-MVP הזר של העונה בליגה הסינית. לאחר שקבוצתו הודחה בסיבוב הראשון של פלייאוף ה-CBA, חתם ביזלי ביוסטון רוקטס מליגת ה-NBA על חוזה עד לסיום העונה.

סטטיסטיקת קריירה

נכון לסוף עונת 2017/2018‏
החתונה בקנה (ורונזה)

ההיסטוריה של הציור

בשנת 1560 יצר ורונזה ציור שנושאו הוא החתונה בקנה. ציור זה מוצג כיום במוזיאון "Gemäldegalerie" שבדרזדן. כשלוש שנים לאחר מכן הוזמן ציור נוסף בנושא זה עבור כנסיית מנזר סן ג'ורג'ו באי סן ג'ורג'ו מג'ורה" (San Giorgio Maggiore) שבוונציה. הוא הושלם בשנת 1563 לאחר כ-18 חודשי עבודה והותקן בקיר המזבח של הכנסייה, כשניים וחצי מטרים מן הרצפה. ב-11 בספטמבר 1797 גנבו חיילי צבא נפוליון את הציור והביאו אותו לצרפת. כדי להעביר את היצירה גדולת הממדים נחתך הציור לחלקים. בשנת 1815, כמענה לתביעת האיטלקים להשבת הציור, שלחו שלטונות צרפת את ציורו של שארל לה ברן (Charles Le Brun) - "הסעודה בבית שמעון", אולם שלטונות ונציה סירבו לקבלו. ג'ון ראסקין, מבקר האמנות האנגלי טען כי יצירתו של לה ברן בקושי ראויה לשמש כחומר אריזה לציורו של ורונזה.
ב-11 בספטמבר 2007, 210 שנים לאחר שהוסר הציור, נתלתה בכנסייה מהדורת פקסימיליה בגודל מלא של הציור. ההעתק הצילומי הורכב מ-1591 קובצי מחשב המשחזרים את מראהו המדויק של הציור המקורי.

תיאור

הציור מתאר אירוע מן הברית החדשה המצוין ב"בשורה על-פי יוחנן" וידוע בשם "החתונה בקנה". על פי התיאור ביצע ישו את הנס הראשון שלו ובו הפך מים ליין. תיאור החתונה מתרחש בתוך מרחב ארכיטקטוני עירוני, המחולק לשני מישורים. הארכיטקטורה מכילה תערובת בסגנון אדריכלות יוונית-רומית. במישור הראשון, בקדמת הציור, מתוארת חצר פתוחה, התחומה בעמודים בסגנון דורי. את החלל תופש שולחן החתונה הגדול, המעוצב בצורת האות ח' והעמוס בקהל חוגגים. בציור מופיעות מעל 130 דמויות, אולם אף אחת מהן איננה מוצגת כמדברת. הסיבה לכך היא ההדגשה של מסדר הבנדיקטינים על התנזרות מדיבור. ישו מוצג אמנם במרכז השולחן, לבוש בבגד אדום וכחול, בהתאם לאיקונוגרפיה המקובלת של דמותו ולצידו מריה. הפרטים הרבים שבציור מעניקים לתיאור אווירה של חיות ושל תיאור אירוע ממשי. הדמויות הרבות לבושות בבגדים בני תקופת הרנסאנס. בחזית השולחן יושבים כמה מוזיקאים המנגנים בכלים כגון ויולה דה גמבה, לאוטה וכלי מיתר אחרים. 
קצה החצר חסום על ידי גדר אבן המהווה חלק ממרפסת גבוהה, המוקפת בעמודים בסגנון קורינתי. במישור אחורי זה של התמונה, מאחורי דמותו של ישו, מופיעות דמויות של גברים השוחטים חיה לא מזוהה. בהם כמה משרתים המגיחים מבין העמודים ונושאים מזון לאורחי החתונה. בנוסף, מופיע תיאור פרספקטיבי של מבנים נוספים, שעליהם ניצבים צופים נוספים במשתה החתונה. ברקע הציור מופיע מגדל גבוה על רקע שמים בהירים.
רוב הפרשנויות של הציור מעניקות משקל גדול לאיקונוגרפיה הדתית המופיעה בו. ישו, המופיע במרכז הציור ומישיר פניו אל הצופה, נתפש על פי הפרשנות הנוצרית כמי שהקריב את עצמו לטובת האנושות. על כן, יש אשר זיהו את החיה הנשחטת ככבש ואת ישו כ"שה האלוהים" (Agnus Dei). מתחת לישו ניצבת קבוצת המוזיקאים ולצידם מופיע שעון חול, היכול לסמל את הבל חיי העולם הזה (vanity). פירוש איקונוגרפי כזה מציג את ישו כשהוא מודע לאירועים ההיסטוריים העתידים לעבור עליו.
מרדכי דב טברסקי (הורניסטייפול)

ביוגרפיה

נולד בהורניסטייפול שבאוקראינה בכ"ט בכסלו ה'ת"ר (1839) לרבי משולם זוסיא אוירבך מטולמיץ' ולשטערנא פייגא בתו של רבי יעקב ישראל טברסקי מצ'רקס. בגיל שש או תשע שנים התייתם רבי מרדכי דב מאמו וסבו רבי יעקב ישראל גדלו וחנכו, ולכן כונה שם משפחתו 'טברסקי'. נישא לרייצא בתו השמינית של רבי חיים מצאנז. אירוסי הזוג נערכו בהיותם בני שלוש עשרה שנה כשאביה של הכלה טרם ראה את חתנו. חתונתם נערכה בהוסיאטין.
בהוראת סבו החל רבי מרדכי דב בשנת ה'תרכ"ג (1863) לנהוג באדמו"רות בהורניסטייפול שם התקבצו סביבו חסידים רבים. לאחר פטירת סבו בי"ג באלול ה'תרל"ו (1876) נהרו אליו חסידים רבים מחסידי צ'רקס. כן הרבה להתכתב עם גדולי האדמו"רים בדורו.
נפטר בכ"ב באלול ה'תרס"ג (1903), בנו רבי יהודה לייב בן-ציון טברסקי מילא את מקומו.
תולדותיו נדפסו בספר "רבינו הקדוש מהארנסטייפל".
למידת עמיתים

למידת עמיתים (באנגלית: Peer instruction) הידועה גם כהוראת עמיתים היא שיטת הוראה אינטראקטיבית שפותחה באוניברסיטת הרווארד על ידי פרופסור אריק מזור  באמצע שנות ה-90. השיטה ממוקדת בתלמיד ומתבססת על שילוב התלמידים בהעברת התוכן הלימודי כחלק מפעילות הלמידה. השיטה מייושמת רבות בתפיסות למידה מקוונת ושיעור הפוך.

למידת עמיתים בסביבה מתוקשבת

למידה בסיוע עמיתים היא אחת השיטות היעילות ביותר בחינוך. ושילוב אסטרטגיה כזו ב- CSCL יכול לשפר באופן משמעותי את התוצאות הלימודיות של התלמידים במיוחד בקריאה. הדמיה של השתתפות במהלך שיעורי עמיתים ברשת הוא אחד התרומות הגדולות ל- CSCL מוצלח.   
יישום אסטרטגיית הלמידה המקוונת של עמיתים בלימוד; יוצרת השפעה חיובית חזקה על מיומנויות הקריאה, והיא מועילה ביותר כאשר היא יוצרת הזדמנויות שוות לכל חברי הקבוצה. בנוסף, לתלמידים המשתתפים בתוכנית למידה מקוונת בסיוע עמיתים, יש להם רווח חיובי בתפיסה העצמית ובתפיסה הבין אישית.

היסטוריה

אריק מזור פיתח את שיטת למידת העמיתים בתחילת שנות ה-90. במקור הוא השתמש בה לשיפור קורסים של פיזיקה לתואר ראשון בהארוורד וראה ששיטת הוראה זאת מאוד אפקטיבית להעברת הנושאים.
בהמשך הוא שכלל את השיטה ושילב שימוש בלמידה מבוססת מחשב לבחינת הנושאים וה-ConcepTests, בעיקר בתחום הפיזיקה, קורסי הכנה אלגברה ו calculus. 
בסוף שנות ה-90 אריק מזור שילב את למידת העמיתים עם למידה לשליטה (Mastery Learning).
ארברטו אלדר

ביוגרפיה

ארברטו אלדר נולד בעיר פונשל שבאיי מדירה ב-1930. מאז פרסום ספר שיריו הראשון, "האהבה בביקור" (1958), כבש לעצמו מקום חשוב כאחד ממחדשיה העכשוויים של שירת פורטוגל. אלדר נטש את לימודי המשפטים והבלשנות הרומאנית, נדד ברבות מארצות אירופה וחי תקופה ארוכה באנגולה. למרות הצלחת יצירתו התרחק מאור הזרקורים, לא העניק ראיונות, סירב לכיבודים ולפרסים והעדיף להתמסר כליל לכתיבה. בשנת 1994 הוחלט להעניק לו את פרס פסואה, אך גם אותו סירב לקבל.
מסיסות

מסיסות היא תכונה של חומר. חומר נקרא מסיס אם הוא עובר פירוק לחלקיקים (מולקולות או יונים) בחומר אחר – המֵמֵס – כאשר אלה מוקפים כולם במולקולות הממס. החומר המפורק נקרא המומס והשני (המצוי בדרך כלל בעודף) נקרא ממס. יחד, הממס והמומס יוצרים תמיסה. התהליך כולו נקרא המסה (solvation), או הידרציה (hydration) כאשר הממס הוא מים.
קיימים חומרים מסיסים במצבי צבירה שונים (בטמפ' החדר) במצבם הטהור והם לא בהכרח מוצקים, כגון: חומצה כלורית מסיסה במים, כאשר במצבה הטהור היא גז.

רמת מסיסות

רמת המסיסות של החומר היא המידה שבה החומר יכול לעבור המסה בחומר אחר. חומר בעל רמת מסיסות גבוהה מכונה "קל תמס", וחומר בעל מסיסות נמוכה מכונה "קשה תמס". רמה זו תלויה בהיווצרות קשרים בין-מולקולריים בין חלקיקי הממס למולקולת המומס, בטמפרטורה ובשינוי האנטרופיה של החומר בתהליך ההמסה.
תמיסה בשיווי משקל כימי שאינה יכולה להכיל עוד מומס, נקראת תמיסה רוויה (saturated). קיימים גם תנאים מיוחדים שבהם תמיסה יכולה להכיל יותר מומס מהמקסימום בתנאים הרגילים (רווית יתר) ואז אומרים שהתמיסה היא רוויה בעודף (supersaturated).

ממסים קוטביים ולא-קוטביים

הממסים מסווגים לרוב לממסים קוטביים (פולאריים) ולא-קוטביים. ממס קוטבי לרוב מסוגל לְהָמֵס תרכובות יוניות, חומצות ובסיסים ותרכובות מולקולריות שיכולות לעבור יינון. ממס לא-קוטבי, מסוגל להמס לרוב חומרים שאינם קוטביים. לדוגמה, מלח שולחן, שהוא תרכובת יונית (NaCl), מסיס מאוד במים, בעוד שאינו מסיס כלל בשמן. המים והממסים הלא-קוטביים אינם מתערבבים יחד - אינם מתמוססים אחד בשני. כך למשל, מים ושמן אשר אינם מתערבבים. בגלל אי-המסה זו, נוצרות מיצלות.
יקיר גבאי

ביוגרפיה

יקיר גבאי נולד ב-1966 למאיר גבאי, שכיהן כמנכ"ל משרד המשפטים, כנציב שירות המדינה וכיהן כנשיא בית הדין המנהלי של האומות המאוחדות. אמו, ימימה גבאי, שימשה כבכירה בפרקליטות המדינה ומנהלת מחלקת חנינות במשרד המשפטים.
גבאי גדל בירושלים, השלים תואר ראשון בכלכלה וחשבונאות ותואר שני במימון ויזום עסקים באוניברסיטה העברית, ובמקביל החל לעבוד במחלקת התשקיפים של רשות ניירות ערך.
לאחר מכן עבד בתפקידי ניהול בשוק ההון כבנקאי להשקעות. באמצע שנות ה-90 שימש כמנכ"ל חברת הבנקאות להשקעות של בנק לאומי. בתחילת שנות 2000 שימש כיו״ר ושותף בחברת גמול השקעות שניהלה אז השקעות עבור קרנות פנסיה, נדל״ן וניירות ערך בהיקף של כ-30 מיליארד דולר.
בשנת 2004 הקים את פעילות הנדל״ן בברלין ובהמשך בכל גרמניה והולנד בתחומי המגורים, מלונאות ומשרדים וגייס אליה משקיעים ובעלי הון פרטיים וכן משקיעים מוסדיים מהגדולים בעולם. נכסי הקבוצה ממוקמים במרכזי הערים הגדולות בגרמניה ובהולנד, בהן ברלין, פרנקפורט, מינכן, המבורג, דיסלדורף, קלן, שטוטגרט, אמסטרדם ורוטרדם.

גראנד סיטי פרופרטיז

באמצע 2012 הנפיק את גרנדסיטי פרופרטיס, חברת המגורים בשליטתו לפי שווי חברה של כ-150 מיליון יורו. ההנפקה נחשבת למוצלחת ביותר בבורסת פרנקפורט עם עליה פי 9 במחיר המניה מ-2.7 ל-24.5 יורו למניה תוך כשש שנים. החברה נסחרת בבורסה הראשית (פריים סטנדרד) בפרנקפורט לפי שווי של 4 מיליארד יורו ונכללת במדדי המניות המרכזיים כגון מ-דאקס, ונחשבת לרביעית בגודלה באירופה בתחום נדלן למגורים (לפי שווי שוק בורסאי).

אראונדטאון

באמצע 2015 הנפיק גבאי את חברת המשרדים ומלונות בשליטתו אראונדטאון, לפי שווי חברה של כ-1.5 מיליארד יורו. ההנפקה נחשבת למוצלחת עם יותר מהכפלת מחיר המניה מ-3.2 ל-7.7 יורו למניה תוך כשלוש שנים. החברה נסחרת בבורסה הראשית (פריים סטנדרד) בפרנקפורט לפי שווי של כ-8.5 מיליארד יורו ונכללת במדדי המניות המרכזיים בבורסת פרנקפורט כגון מ-דאקס. החברה היא הגדולה ביותר (לפי שווי בורסאי) בנדלן מסחרי בגרמניה והרביעית בגודלה בנדלן מסחרי בכל אירופה.
גרנדסיטי ואראונדטאון מדורגות על ידי סטנדרד & פורס דירוג גלובלי BBB+. אראונדטאון היא בעלת הדרוג הטוב ביותר בגרמניה בתחום נדלן מסחרי.
גבאי מחזיק ב-36% באראונדטאון שלה נכסים בשווי של יותר כ-17 מיליארד יורו והון עצמי של כ-8.5 מיליארד יורו, ומחלקת דיבידנד שנתי לבעלי מניותיה של כ-300 מיליון יורו. בשנת 2017 הרווח הנקי של החברה היה כ-1.5 מיליארד יורו, ובמחצית הראשונה של 2018 רווח נקי של כמיליארד יורו.
שאר בעלי המניות בחברה הם משקיעים מוסדיים גדולים כגון בלקרוק, פידליטי, חברות ביטוח כגון אליאנץ וג׳נראלי, קרנות מדינה ריבוניות כגון טאמאסק (סינגפור). בשנים 2016–2018 אראונדטאון גייסה בשוק המניות והאג״ח העולמי מעל 10 מיליארד יורו ונחשבת המגייסת הגדולה ביותר בנדל״ן באירופה בתקופה זו. הגיוסים נעשו באמצעות הבנקים הגדולים בעולם כגון ג׳י.פי. מורגן, גולדמן זאקס, בנק אוף אמריקה, מורגן סטנלי, דוייטשה בנק ועוד. החברה היא בעלת כ-300 בניני משרדים וכ-100 בתי מלון בעיקר גרמניה הולנד ולונדון. אראונדטאון מחזיקה ב-38% בגרנד סיטי פרופרטיז שתיק הנכסים שלה כולל 85 אלף יחידות דיור בשווי של כ-7 מיליארד יורו.
האסטרטגיה של החברות מבוססת על רכישת נכסי נדל״ן במיקומים מרכזיים בערים המרכזיות בגרמניה והולנד השבחתם והבאתם לתשואה אופטימלית וניהול יעיל.
מעבר להשקעה המרכזית באראונדטאון, יקיר משקיע סכומים משמעותיים בתחום ההיי-טק וכן בנדל״ן בארצות הברית.
סך הונו לפי הערכת פורבס עומד על כ-3.5 מיליארד דולר נכון לספטמבר 2018.
מירה ארויו

ילדות

ארויו היא בת למשפחה בולגרית יהודית מרקע ספרדי. ב-1987, בהיותה בת 10, עלתה עם משפחתה לישראל. היא מנגנת באקורדיון מילדות.

ליידיטרון

בבגרותה ולאחר המעבר ללונדון החלה לתקלט. הכרותה עם דניאל האנט נעשתה בידי חבר משותף, והשניים הבחינו כי טעמם המוזיקלי דומה. מאוחר יותר הצטרפה ארויו להרכב של דניאל, ליידיטרון, שהוקם בליברפול בקיץ 1999. מירה היא החברה היחידה בלהקה שלא נולדה בליברפול. את השירים שהיא כותבת ללהקה, היא כותבת גם בשפת האם שלה, בולגרית ובאנגלית. תפקידיה בלהקה הם שירה, נגינה בכלי מקלדת אלקטרוניים וכתיבת טקסטים.

חיים אישיים

מלבד עיסוקיה המוזיקליים, ארויו היא בעלת תואר בגנטיקה, מהמחלקה לביוכימיה באוניברסיטת אוקספורד. נשואה ואם לילדה.
אליפלט

היסטוריה

היישוב הוקם בשנת 1949 ככפר עבודה זנגריה א’ על אדמות הכפר הערבי הנטוש זנגריה על ידי עולים מתימן במסגרת תנועת המושבים. בשנת 1951 עזבה האוכלוסייה התימנית והמעברה הפכה למושב שבו התיישבו עולים מצפון אפריקה,(טריפולטאים 50%, מרוקאים 35%, תוניסיים 15%] ) ומעיראק.
במושב מקימים תפילות בשני בתי כנסת.
שם המושב הוא מהמקרא ומוזכר בתנ"ך כאחד מבניו של דוד המלך ועל שם חייל שנפל בקרב.
קירקה

במיתולוגיה היוונית קירקה היא אלה-קוסמת, המתמחה ברקיחת סמים ומשחות. היא נחשבת בתם של הליוס ופרסה, בתו של אוקיינוס, ועל פי גרסה אחרת בתה של הקטה, אלת הקסמים.
באודיסיאה, לאחר שנמלטו בעור שיניהם מהקיקלופים ומהלסטריגונים אוכלי-האדם, אודיסאוס ואנשיו הנותרים מגיעים לאי של קירקה. אודיסאוס שולח מחצית מאנשיו אל ביתהּ, והיא מזמינה אותם פנימה. כולם למעט אוורילוכוס החשדן נענים להזמנתה, והיא מטילה עליהם כישוף והופכת אותם לחזירים. לשמע סיפורו של אוורילוכוס יוצא אודיסאוס אל ביתה של קירקה כדי להציל את אנשיו. הרמס, המחופש לגבר צעיר, מספק לו עשב כקמיע, שיגן עליו מכשפיה, מנחה אותו כיצד לנהוג עמה, ומייעץ לו לאיים להרוג אותה ובכך להכניע אותה. אודיסאוס נוהג לפי עצתו של הרמס, ולאחר שקירקה מחזירה לאנשיו את דמותם האנושית, הוא חי בביתה חיי תענוגות במשך שנה שלמה.
כשהוא יוצא שוב לדרכו, קירקה מייעצת לו לפנות אל טירסיאס שבשאול על-מנת שינבא לו מה יעלה בסופו, ומסבירה לו במפורט איך יעשה את דרכו בים לביתו באיתקה.

קירקה בתרבות המודרנית

קירקה היא המקור לשמו של הפרק החמישה עשר ביוליסס, ספרו של ג'יימס ג'ויס - קירקי. פרק זה הוא הארוך בספר, 174 עמודים. הפרק כתוב כולו במבנה של מחזה, רב שיח בין דמויות רבות. את קירקה מייצגת בפרק בלה כהן, מאדאם דבלינאית ממוצא יהודי.
ברומן "וזרח השמש", מאת ארנסט המינגוויי מספר מייק על הכינוי שניתן לברט אשלי, הדמות הנשית הראשית [עמוד 169 בתרגום של יואב כ"ץ]: "הוא קורא לה קירקה [...] הוא אומר שהיא הופכת גברים לחזירים. זה ממש מוצלח." 
קירקה מאוזכרת בקצרה בסדרת ספרי "הארי פוטר", שם היא מופיעה כאחת המכשפות המפורסמות המופיעות על קלפי האיסוף המגיעים עם צפרדעי השוקולד - ממתק מוכר בעולם הקוסמים. נוסף על כך, קירקה מופיעה בספר השני בסדרת פרסי ג'קסון והאולימפיים בתור מנהלת ספא מדומה המכנה את עצמה קיקי. כמו כן, מוזכרת הדמות במספר ספרים נוספים.
ביקום DC קומיקס, קירקה היא יריבתה המושבעת של וונדר וומן ובת בריתה של אלת הכישוף הקטה. ביקום מארוול קומיקס, גיבורת-העל סירסי מבוססת על קירקה והיא בת לגזע הנצחיים האלמותי.
בסדרה כדברא נקראת הדמות הראשית "קירקי" על שמה של קירקה.
האסטרואיד 34 קירקה   שהתגלה ב-1855 על ידי ז'אן שקורנאק נקרא על שמה.
הסגנון החדש המתוק

הסגנון החדש המתוק (באיטלקית: Dolce Stil Novo, בעברית מתורגם לעיתים גם "הסגנון הענוג החדש") הוא שמה של התנועה הספרותית החשובה ביותר באיטליה של המאה ה-13. בהשפעת השירה הסיציליאנית והטוסקנית. המוטיב המרכזי של תנועה זו היא האהבה (Amore באיטלקית).
בהשוואה לתנועות הספרותיות שקדמו לה, השירה הנכללת בתנועה זו נחשבת לנעלה באיכותה ולאינטלקטואלית יותר: שירה מזוקקת יותר, עשירה בדימויים וסימולים ושזורה בכפלי משמעות שנונים. הערצת היופי הנשי משורטטת בפירוש על ידי משוררי התנועה, המתעמקים לעיתים קרובות בהתבוננות עצמית. למעשה, מבקרי ספרות רבים טוענים כי ההתבוננות העצמית נולדה לראשונה עם הסגנון החדש, ורק מאוחר יותר התפתחה על ידי פרנצ'סקו פטרארקה.
שירה מאסכולה זו מאופיינת בתיאורים חיים של היופי הנשי ולעיתים קרובות משווה את האשה הנחשקת ליצור מגן עדן. האשה מתוארת כ"מלאך" או כ"השער אל אלוהים". האהבה ב"סגנון המתוק החדש" היא סוג של אהבה שמיימית, להבדיל מהאהבה החומרית המובעת לעיתים בסגנונות אחרים.
שתי התפיסות העיקריות של הסגנון (התבוננות פנימה ואהבה) נפגשות כאשר המשורר חודר אל נבכי נפשו על מנת להביע את תחושותיו הפנימיות ביותר המתעוררות על ידי תיאוריו (המוגזמים לעיתים) את היופי הנשי.
יש הטוענים כי חבלי לידתה של התנועה בשירת הטרובדורים של פרובנס. משם הגיע הסגנון המליצי עד הגזמה אל משוררי סיציליה, ורק בהגיעו אל טוסקנה (ובעיקר פירנצה) החל השימוש במוטיבים איטלקיים עממיים להבעת האהבה. סגנונות הכתיבה הנפוצים ביותר בתנועה זו הם סונטות שנכתבו בעגות מקומיות, קנצונה (Canzone) ובלֵטֱה (Ballate).
הביטוי הראשון של התנועה נזקף לזכותו של גואידו גוויניצלי (Guido Guinizzelli), איש בולוניה, בשירו "Al cor gentil repara sempre amore" ("האהבה תמיד מחפשת את הלב העדין"), בעוד שדנטה אליגיירי נחשב למשורר שהפיח יותר מכול רוח חיים בסגנון זה, ואף טבע את השם "Dolce Stil Nuovo".
חשיבותו של הסגנון המתוק החדש נעוצה בעובדה שלבד מהיותו הביטוי הראשון של תנועה ספרותית אמיתית באיטליה, הוא נסך מכובדות בלשון הטוסקנית והפך אותה לשפה האיטלקית הרשמית.
ז'אק דה סור

ז'אק דה סור (בצרפתית: Jacques de Sores) היה שודד ים צרפתי שפעל בים הקריבי במאה ה-16, יחד עם פרנסואה לה קלרק. דה סור ידוע במיוחד בשל התקפתו על הוואנה ב-1555.
דה סור ולה קלרק יצאו מצרפת ב-1553 בראש שלוש ספינות מהצי הצרפתי, בשליחותו של מלך צרפת, שהתקנא באוצרות שהביאו עמם הספרדים מהעולם החדש. לה קלרק פשט על סנטיאגו דה קובה ב-1554, ולא ברור אם דה סור הצטרף אליו בתקיפה זו.
הפעולה הידועה ביותר של ז'אק דה סור היא הפשיטה על הוואנה ב-1555. דה סור נתקל בהתנגדות מועטה ביותר, אך התאכזב כשלא מצא בעיר שלל רב. בתסכולו, העלה את העיר באש, כמו גם את הספינות שעגנו בנמלהּ, והחריב את פורסה ויאחה - המבצר שנועד להגן עליה. להתקפה זו היו השלכות על התפתחותה של הוואנה - הוקמו בה מבצרים יעילים יותר, קאסטיו דה לה ריאל פוארסה, אל מורו וסן סלוודור דה לה פונטה, שהצליחו להגן על הוואנה במשך 200 השנים הבאות.
ב-1570 רצח דה סור 40 מיסיונרים ישועים והשליך את גופותיהם לים, בסמוך ללאס פאלמס שבאיים הקנריים.
אהרן יפה'ן

ביוגרפיה

נולד בניו יורק לרב יעקב חיים יפה'ן, ראש ישיבת בית יוסף בניו יורק ומחבר ספר "נר משפט" על מסכת סנהדרין (בנו של הרב אברהם יפה'ן, חתנו של הסבא מנובהרדוק). בשנת תשכ"ו נישא ללאה, בתו של ראש ישיבת חברון הרב משה חברוני. בשנות ה-70 מונה כר"מ בישיבת חברון. במקביל עסק בההדרת תורת הראשונים. הוציא לאור את חידושי הריטב"א על מסכתות יבמות ונדרים בהוצאת מוסד הרב קוק, וכמו כן את חידושי הרמב"ן על מסכת עירובין בהוצאת מכון התלמוד הישראלי השלם. חידושי הריטב"א על יבמות הופיעו בשני כרכים עבים ובהם מעל ל-1,300 עמודים.
בשנות ה-80 חלה בלבו ושהה בארצות הברית לצורכי ריפוי. נפטר בשנת תשנ"ב, בגיל 47. אחר פטירתו הוציאו תלמידיו את שיעוריו על מסכת יבמות בספר "שיעורי רבי אהרן".
פרנקי דה יונג

קריירת מועדונים

דה יונג התחיל את הקריירה שלו במחלקת הנוער של וילם II. ב-10 במאי 2015 ערך את הופעת הבכורה שלו בקבוצה הבוגרת בניצחון 0-1 נגד דן האג.

תחילת הקריירה

את עונת 2015/2016 התחיל בווילם II, וב-25 באוגוסט 2015 חתם לארבע עונות באייאקס. ב-25 בינואר 2016 הבקיע דה יונג את שער הבכורה שלו בקריירה בניצחון 1-2 נגד נאק ברדה, כאשר שיחק במדי צעירי אייאקס. בעונת 2016/2017 נבחר לכישרון העונה בליגת המשנה ההולנדית, אז שיחק בצעירי אייאקס. בשלהי אותה העונה עלה מהספסל לשמונה דקות בגמר הליגה האירופית 2017, בו נוצחה קבוצתו 2-0 על ידי מנצ'סטר יונייטד. בעונת 2017/2018, הפך לשחקן סגל במדי הקבוצה הבוגרת ורשם 22 הופעות.

עונת 2018/2019-עונת הפריצה

עונת 2018/2019 הייתה עונת הפריצה של דה יונג שקיבל הרבה השוואות ליוהאן קרויף האגדי. באותה עונה דה יונג היה חלק חשוב בהצלחתה של אייאקס בין אם בהולנד ובין אם באירופה. אייאקס זכתה באותה עונה בליגה לאחר 4 שנים ללא זכייה והיא עשתה זאת במחזור האחרון. אייאקס זכתה גם בגביע. באירופה דה יונג הגיע עד לחצי הגמר כשהוא ואייאקס עוברים בדרך קבוצות גדולות כמו באיירן מינכן, ריאל מדריד, ויובנטוס. אייאקס הודחה באותה עונה בחצי נגד טוטנהאם. דה יונג נבחר בהגרלת שלב הבתים של ליגת האלופות לעונת 2019/2020 לקשר העונה של אופ"א.

עונת 2019/2020-תחילת הדרך עם ברצלונה

ב-23 בינואר 2019 חתם בברצלונה תמורת כ-75 מיליון אירו, הכדורגלן ההולנדי השני (אחרי וירג'יל ואן דייק) היקר בהיסטוריה. דה יונג הוצג רשמית כשחקן ברצלונה ביולי 2019. את הופעתו הרשמית הראשונה עשה במשחק הפתיחה של עונת 2019/2020 בלה ליגה ב-16 באוגוסט, בהפסד 0-1 לאתלטיק בילבאו. במחזור הרביעי פגשה ברצלונה את ולנסיה ודה יונג כבש את שערו הראשון במדי בארסה נגדה וגם בישל שער לאנסו פאטי. באותו משחק דה יונג נבחר לאיש המשחק.

קריירה בינלאומית

דה יונג שיחק בצעירותו בכל הנבחרות הצעירות של הולנד.
ב-9 ביוני 2018 ערך את הופעת הבכורה שלו בנבחרת במשחק ידידות נגד פרו.
בשנת 2019 הגיע עם נבחרת הולנד לגמר ליגת האומות. בגמר הפסידו לפורטוגל.
דגל המושל הכללי של קנדה

תיאור הדגל

הדגל הנוכחי אומץ בשנת 1981. במרכז הדגל מופיע הסמל המלכותי הקנדי - אריה שלראשו כתר האחוז בכפתו עלה עץ אדר (מייפל) אדום, על רקע כחול. עלה עץ האדר משמש כסמל לאומי של קנדה. האריה עומד על עטרה בצבעים הלאומיים הרשמיים של קנדה (אדום ולבן).
דגל זה שונה מהדגלים של המושלים הכלליים של יתר ממלכות חבר העמים הבריטי בכך שהדגל אינו כולל את שם הממלכה, ובכך שהדגל כולל סמלים וצבעים לאומיים. קודם לשנת 1981 כלל הדגל את שם הממלכה, בדומה ליתר דגלי המושלים הכלליים, ולא כלל את עלה עץ האדר או את העטרה.

שימושים

דגל זה מקבל עדיפות על הדגל הלאומי של קנדה אך פחות בחשיבותו מהדגל המלכותי של קנדה. כאשר מבקר המושל הכללי במגורי המשנה למושל של אחת הפרובינציות מקבל דגל המשנה למושל עדיפות על דגל זה, וכן במקרים בהם המשנה למושל משמש בתפקיד נציג המלוכה הקנדית מקבל דגל המשנה למושל עדיפות על דגל זה.
דגל המושל הכללי של קנדה מונף על מגורי המושל הרשמיים (אחוזת רידו ולה סיטדל) וכן על בניינים אחרים בהם מבקר המושל הכללי של קנדה. הדגל מונף על מכוניתו של המושל הכללי. בעת ביקורים בארצות אחרות, משתמש המושל הכללי של קנדה בדגל הלאומי הקנדי.

התפתחות הדגל

דגל המשנה למלך הראשון אומץ בשנת 1901. עיצובו של דגל זה היה דומה לעיצוב דגלי המשנים למלך ברחבי האימפריה הבריטית: יוניון ג'ק שבמרכזו סמל המדינה - במקרה זה סמל קנדה. הדגל שונה בשנת 1921 בהתאם לעדכונים שנעשו לסמל קנדה, ובשנת 1931 שונה הדגל בהתאם להצהרת בלפור משנת 1926 בו הפך המושל הכללי לנציג המלוכה הקנדית (במקום המלוכה הבריטית). הדגל משנת 1931 זהה בעיצובו ליתר דגלי המושלים הכלליים של ממלכות חבר העמים הבריטי.
בעת כהונתו של רומאו לבלן כמושל כללי בוצעו מספר שינויים בדגל - ובהם הוסרו טופריו והלשון של האריה (שנראה כאילו הוא מוציא לשון). השינויים בוצעו לבקשת המושל על מנת "להעניק לאריה מראה קנדי יותר". שינוי זה בוטל בשנת 2002.